বিডিনিউজ ॥ বিনিয়োগ ও উন্নয়ন এবং নিরাপত্তা সংক্রান্ত দুটি আন্তর্জাতিক সম্মেলনে যোগ দিতে পাঁচ দিনের সফরে সুইজারল্যান্ডের জেনেভায় পৌঁছেছেন রাষ্ট্রপতি মোঃ আবদুল হামিদ। সোমবার স্থানীয় সময় সন্ধ্যা পৌনে ৮টায় জেনেভা আন্তর্জাতিক বিমানবন্দরে (কোয়েঁত্রাঁ বিমান বন্দর) পৌঁছান রাষ্ট্রপতি। বিমানবন্দরে রাষ্ট্রপতিকে স্বাগত জানান সুইজারল্যান্ডে জাতিসংঘ দফতরে বাংলাদেশের স্থায়ী প্রতিনিধি ও রাষ্ট্রদূত মোঃ শামীম আহসান। বিমানবন্দর থেকে রাষ্ট্রপতি গ্রান্ড হোটেল কেম্পনিস্কিতে যান। জেনেভা সফরে এই হোটেলেই থাকবেন তিনি। রবিবার ভোরে এমিরেটস এয়ারলাইন্সের একটি ফ্লাইটে জেনেভার উদ্দেশে ঢাকা ছেড়েছিলেন রাষ্ট্রপতি। পথে দুবাইতে যাত্রাবিরতি দেন তিনি। এই সফরে জাতিসংঘের বাণিজ্য ও উন্নয়ন সংস্থার (আঙ্কটাড) বিশ্ব বিনিয়োগ সম্মেলন এবং ক্রানস মনটানা ফোরাম আয়োজিত ‘হোমল্যান্ড এ্যান্ড গেøাবাল সিকিউরিটি ফোরামের’ বিংশতম সম্মেলনে বক্তব্য দেবেন রাষ্ট্রপতি। ‘টেকসই উন্নয়নে বিনিয়োগ’- এই প্রতিপাদ্য সামনে রেখে ২২ থেকে ২৬ অক্টোবর জেনেভায় জাতিসংঘ দফতরে অনুষ্ঠেয় বিনিয়োগ সম্মেলনে বাংলাদেশসহ কয়েকটি দেশের রাষ্ট্র ও সরকার প্রধান, মন্ত্রী, বিনিয়োগকারী, সরকারী কর্মকর্তা, বেসরকারী প্রতিষ্ঠানের নির্বাহী এবং আন্তর্জাতিক উন্নয়ন সংস্থার প্রতিনিধিরা অংশ নেবেন। বিশ্বব্যাপী বিনিয়োগ ও উন্নয়ন সম্পর্কিত বিভিন্ন বিষয় নিয়ে আলোচনা এবং এ বিষয়ে নীতিমালা প্রণয়নের একটি উচ্চ পর্যায়ের বৈশ্বিক ফোরাম হচ্ছে বিশ্ব বিনিয়োগ সম্মেলন। এ বছর এ সম্মেলনের এক দশক পূর্ণ হচ্ছে। বিশ্বায়ন ও শিল্পায়নের নতুন যুগে বৈশ্বিক বিনিয়োগের চ্যালেঞ্জ মোকাবেলায় করণীয় বিষয়ে এ সম্মেলনে আলোচনা হবে বলে আয়োজকদের পক্ষ থেকে জানানো হয়েছে। আর ১৯৮৬ সালে প্রতিষ্ঠিত জেনেভাভিত্তিক ক্রানস মনটানা ফোরাম জাতিসংঘ, ন্যাটোসহ বিশ্বের বিভিন্ন সংস্থার সঙ্গে নিরাপত্তা সহযোগিতা বিষয়ে কাজ করে। বৈশ্বিক নিরাপত্তার চ্যালেঞ্জ মোকাবেলায় করণীয় নির্ধারণে ‘হোমল্যান্ড এ্যান্ড গেøাবাল সিকিউরিটি ফোরামে’ আলোচনা হবে। ফোরামের এবারের সম্মেলনে আবদুল হামিদসহ কয়েকটি দেশের রাষ্ট্রপ্রধানের যোগ দেয়ার কথা রয়েছে। দুটি সম্মেলন শেষে আগামী ২৭ তারিখ আবদুল হামিদের দেশে ফেরার কথা রয়েছে।